PRITARTA

Šiaulių miesto savivaldybės administracijos

Švietimo skyriaus vedėjo 2024 m. gruodžio 3 d. įsakymu Nr. Š-281

**ŠIAULIŲ MIESTO SAVIVALDYBĖS ŠVIETIMO ĮSTAIGŲ MOKINIŲ POZITYVAUS ELGESIO SKATINIMO REKOMENDACIJOS**

**I SKYRIUS**

**BENDROSIOS NUOSTATOS**

1. Šiaulių miesto savivaldybės švietimo įstaigų mokinių pozityvaus elgesio skatinimo rekomendacijos (toliau – rekomendacijos) reglamentuoja pozityvaus elgesio skatinimo principus, lygius, formas, priemones ir metodus.

2. Rekomendacijų tikslas – apibrėžti mokinių pozityvaus elgesio skatinimo modelį, kuriant pozityvią mokymosi aplinką, skatinant tinkamą mokinių elgesį, padedant mokiniams įsitraukti į ugdymo(si) procesą ir patirti sėkmę.

3. Rekomendacijos skirtos ikimokyklinio ugdymo įstaigoms, bendrojo ugdymo mokykloms (toliau – mokykla).

4. Pozityvaus elgesio skatinimo modelis pagrįstas šiais principais:

4.1. BENDRUOMENIŠKUMO. Svarbu atpažinti ir skatinti visų bendruomenės narių (mokinių, pedagogų, įstaigos darbuotojų) pozityvų elgesį.

4.2. INDIVIDUALIZAVIMO. Sprendimai, susiję su mokinio pozityvaus elgesio skatinimu, priimami atsižvelgiant į jo amžių, brandą, psichines ir fizines savybes, poreikius ir kitas svarbias aplinkybes.

4.3. PRIORITETIŠKUMO. Siekiant tinkamo mokinių elgesio svarbu teikti prioritetą pozityvioms elgesio skatinimo strategijoms. Naudojant pozityvias elgesio skatinimo strategijas mokinių elgesio pokyčius galima konstruoti veiksmingiau nei taikant drausminamąsias priemones.

4.4. SISTEMIŠKUMO IR MODELIAVIMO. Pedagogų pozityvaus elgesio raiška skatina dažnesnes mokinių tinkamo elgesio apraiškas.

5. Pozityvus elgesys – tai veiksmas, kuris atitinka socialinį, kultūrinį, situacinį ir fizinės aplinkos, kurioje jis vyksta, kontekstą. Tai elgesys, kuris kuria gerą atmosferą, padeda palaikyti sveikus, draugiškus, saugius santykius.

**II SKYRIUS**

**POZITYVAUS ELGESIO SKATINIMO MODELIS**

6. Siekiant pozityvaus mokinių elgesio skatinimo rekomenduojama vadovautis trimis lygmenimis:

6.1. mokyklos lygmeniu;

6.2. klasės / grupės lygmeniu;

6.3. individualiu lygmeniu.

7. Mokyklos lygmens tikslas yra kurti bendrą mokyklos bendruomenės pozityvaus elgesio skatinimo politiką per mokyklos viziją ir vertybes, kurios formuoja pozityvų bendruomenės narių elgesį. Šiame lygmenyje kuriama bendra mokyklos bendruomenės pozityvaus elgesio skatinimo (už tinkamą elgesį, mokyklos vertybių puoselėjimą, individualią pažangą) sistema (kaip dažnai bus apdovanojama, kokioje aplinkoje, kokiu lygiu – individualiu, klasės, mokyklos), kuri mažina netinkamo elgesio apraiškas ir kuria saugią, pagarba grįstą mokymosi aplinką visiems ugdymo proceso dalyviams.

8. Klasės lygmens tikslas yra įgyvendinti pozityvaus elgesio skatinimo sistemą klasės / grupės kontekste. Ji skirta grupinio pozityvaus elgesio, bendradarbiavimo, pagalbos vienas kitam, abipuse pagarba grįstų santykių kūrimui, įgalinant ir motyvuojant visą klasės bendruomenę veikti kartu siekiant pozityvaus elgesio.

9. Individualaus lygmens tikslas yra kurti pozityvaus elgesio skatinimo sistemą, teikiamą individualiai mokiniui, kuris patiria elgesio ar emocinių sunkumų / iššūkių ugdymo(si) procese.

10. Mokytojas kuria pozityvius santykius su mokiniais ir taip prisideda prie pozityvaus elgesio mokymo ir skatinimo modelio įgyvendinimo mokykloje:

10.1.Mokytojas, pastebėjęs mokinio elgesio sunkumus, jį stabdo naudodamas pozityvias drausminimo priemones.

10.2. Mokytojas kalbasi su mokiniu. Pokalbio metu aiškinasi susirūpinimą keliančio elgesio priežastis, tariasi dėl problemos sprendimo. Numato skatinimo priemones ir / ar nusiraminimo būdus.

10.3. Mokytojas konsultuojasi su mokyklos švietimo pagalbos specialistu(-ais) dėl pokalbio su mokiniu vedimo eigos, galimų susitarimų problemai išspręsti, tinkamiausios skatinimo sistemos mokiniui.

10.4. Mokytojas kalbasi su mokinio tėvais, aptaria galimus mokinio netinkamo elgesio įveikimo būdus, susitaria dėl jų įgyvendinimo ir mokinio skatinimo patyrus sėkmę.

**III SKYRIUS**

**MOKINIŲ SKATINIMO FORMOS / PRIEMONĖS**

11. Pozityvus elgesio skatinimo formos:

11.1. socialinės (žodinės, neverbalinės);

11.2. privilegijos (veiklos, laisvalaikis, pertraukos);

11.3. asmeniškai siūlomos veiklos, atsižvelgiant į asmeninį interesą;

11.4. paremtos sensorine sistema (vizualinės, taktilinės, auditorinės, gustatorinės, olfaktorinės, vestibiuliarinės, proprioceptinės).

**IV SKYRIUS**

**BAIGIAMOSIOS NUOSTATOS**

12. Atsižvelgiant į rekomendacijas, mokykla nusistato savo pozityvaus elgesio skatinimo sistemą.

13. Su mokyklos Mokinių pozityvaus elgesio skatinimo sistema mokinių tėvai supažindinami per tėvų susirinkimą, informacija skelbiama mokyklos elektroninėje svetainėje.

14. Mokinių pozityvaus elgesio skatinimo sistemos pakeitimai ar papildymai tvirtinami mokyklos direktoriaus įsakymu.

\_\_\_\_\_\_\_\_\_\_\_\_\_\_